Ди щIалэхэм я щIыхьыр ягъэлъапIэу
Куржы-абхъаз зауэр зэриухрэ илъэс 20 зэрырикъум и саулыкъукIэ Апсным и ТекIуэныгъэм иращIэкIыну дауэдапщэхэм хэту, ди республикэм щохьэщIэ ди къуэшхэм я лIыкIуэ гуп. Абы хэтщ Абхъазым и ЛIыхъужьхэу Эшбэ Вячеслав, Ансибэ Виталий, Адлейбэ Заур, Абхъазым и Лиуан орденыр зыхуагъэфэща, Очамчыр къалэм и Iэтащхьэ Квеквескири Вячеслав, Лиуан орденыр зыхуагъэфэща, Абхъаз Республикэм и Парламентым и депутат, Лъэпкъ шынагъуэншагъэмрэ зыхъумэжыныгъэмкIэ абы и комитетым и унафэщI, Абхъазым и лIыхъужь Авидзбэ Фазлибей, Абхъазым и Президентым зыхъумэжыныгъэмкIэ и лIыкIуэ Нанбэ Закан. Гупым я пашэр Абхъазым Кавказ Ищхъэрэм хуиIэ зэпыщIэныгъэхэмкIэ Президентым и лIыкIуэ Чамагуа Лалэщ. Налшык къэкIуэн и пэ къихуэу ахэр Къэрэшей-Шэрджэс, Адыгэ республикэхэм щыIащ. Къэбэрдей-Балъкъэрым къыхуеблэгъа хьэщIэхэр Арщыдан, Нарткъалэ, Бахъсэн щIыналъэхэм кIуэри, Абхъазым и щхьэхуитыныгъэм зи псэр щIэзыта щIалэхэм я адэ-анэхэм иджыри зэ фIыщIэ хуащIри, илъэс тIощI и пэкIэ къахьа текIуэныгъэр щагъэлъапIэкIэ хэтыну ирагъэблэгъащ. Абы къищынэмыщIауэ, абыхэм удз гъэгъахэр тралъхьащ куржы-абхъаз зауэм хэкIуэда ди щIалэхэм я фэеплъым. Генерал-лейтенант Сосналы СулътIанрэ КъБР-м и цIыхубэ тхакIуэ Нало Зауррэ я сынхэм Iэ далъащ.
ХьэщIэхэмрэ бысымымрэ Къэбэрдей Адыгэ Хасэм фэеплъ сурэт Мамий Руслан щытрихащ.
Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд Аб- хъазым къикIа лIыкIуэхэр Къэбэрдей Адыгэ Хасэм и хьэщIэщым иригъэблагъэри, пресс-конференц щригъэкIуэ-кIащ.
Абхъазым и лIыкIуэхэр Къэбэрдей-Балъкъэрым зэрыщыIам теухуа тхыгъэ ди газетым и къыкIэлъыкIуэ къыдэкIыгъуэхэм ящыщ зым тетынущ.
Щомахуэ Залинэ.
